KOOL เล็งขยับเพิ่มเป้ารายได้ปีนี้จากเดิมคาดโต 40% หลังอากาศร้อนดันยอดขายพุ่ง
KOOL เล็งขยับเพิ่มเป้ารายได้ปีนี้จากเดิมคาดโต 40% หลังอากาศร้อนจัดดันยอดขายพุ่งพรวด มอง Q2 รายได้-กำไรโตต่อเนื่อง คาดว่าจะมีสัดส่วนรายได้ต่างประเทศเพิ่มขึ้นหรือมากกว่า 20%
17 พ.ค. 2559

นายนพชัย วีระมาน กรรมการผู้จัดการ บริษัท มาสเตอร์คูล อินเตอร์เนชั่นแนล จำกัด (มหาชน)หรือ KOOL เปิดเผยว่า บริษัทมีแผนปรับเป้าหมายรายได้ปีนี้เพิ่มขึ้นจากเดิมที่คาดว่ารายได้ปีนี้จะเติบโตราว 40% จากปีก่อน เนื่องจากในไตรมาสแรกสามารถทำรายได้เติบโตกว่า 60% แล้ว
ขณะที่มองในไตรมาส 2/59 ผลการดำเนินงานทั้งรายได้และกำไรสุทธิ กน่าจะเติบโตต่อเนื่องจากสภาวะอากาศที่ร้อน ส่งผลให้ยอดขายสินค้าเพิ่มขึ้นมาก โดยบริษัทจะพิจารณาทบทวนเป้าหมายรายได้ใหม่อีกครั้งในช่วงสิ้นไตรมาส 2/59
สำหรับตลาดต่างประเทศคาดว่าจะมีสัดส่วนรายได้เพิ่มขึ้น หรือมากกว่า 20% จากเดิมบริษัทฯมีสัดส่วนรายได้มาจากในประเทศ 80% และต่างประเทศ 20% ซึ่งเป็นไปตามยอดคำสั่งซื้อที่เข้ามามากขึ้น หลังมีการเพิ่มตัวแทนจำหน่ายสินค้า ที่ปัจจุบันมีอยู่ราว 40 ประเทศแล้ว
โดยปีนี้จะเน้นการทำตลาดในประเทศที่มีสภาพอากาศร้อน เช่น อินโดนีเซีย ,ออสเตรเลีย ,นิวซีแลนด์ และทวีปแอฟริกา ส่วนในประเทศก็ยังคงเจาะกลุ่มลูกค้าองค์กร ,โรงงานอุตสาหกรรม เป็นต้น
นอกจากนี้ยังคงขยายตลาดในช่องทางโมเดิร์นเทรดเพิ่มขึ้น ซึ่งล่าสุดได้นำสินค้าไปวางจำหน่ายที่ ห้างสรรพสินค้าเทสโก้ โลตัส โดยเป็นการเจาะกลุ่มตลาดล่าง ซึ่งเพียงเดือนเดียวก็ได้รับการตอบรับที่ดีมาก สะท้อนให้เห็นถึงตลาดเปิดรับพัดลมไอเย็นมากขึ้น ซึ่งปีนี้วางงบการตลาดไว้ 60 ล้านบาท ใช้ไปแล้วกว่า 30 ล้านบาท โดยจะเน้นการทำตลาด ณ จุดขาย จัดกิจกรรมส่งเสริมการขาย เช่น การทำโปรโมชั่นส่วนลดราคา เป็นต้น
สำหรับปัจจัยที่ยังมีความกังวลในปีนี้ เป็นเรื่องของภาวะเศรษฐกิจที่ยังซบเซา ซึ่งบริษัทฯก็มีการควบคุมค่าใช้จ่าย ต้นทุน อย่างต่อเนื่อง และสินค้าลอกเลียนแบบ โดยเฉพาะกลุ่มสินค้าพัดลมไอเย็น ที่ขณะนี้ก็อยู่ระหว่างดำเนินการทางกฎหมาย รวมถึงสภาวะการแข่งขัน ที่เริ่มมีผู้เล่นเข้ามามากขึ้นในสินค้าพัดลมไอเย็น อย่างไรก็ตามบริษัทฯมองว่าเป็นเรื่องที่ดี เนื่องจากจะเป็นโอกาสของการโปรโมทสินค้าให้เป็นที่รู้จักมากขึ้น ซึ่งเชื่อว่าลูกค้าจะจดจำแบรนด์มาสเตอร์คูลได้ และบริษัทฯจะชนะคู่แข่งได้อย่างแน่นอน
 